Преко 35.000 Југословена борило се на страни бољшевика у грађанском рату у Русији. Повратници из Русије ширили су у новој држави идеје октобарске револуције. Од повратника из Русије је почетком марта 1919. године образован комунистички савез „Пелагић“ који је узимао совјете за узор изградње државе. „Конгрес Уједињења“, како је касније прозван, одржан је 20-23. априла 1919. године у Београду, а претходила су му два догађаја од светскоисторијског значаја: стварање совјетске републике у Мађарској и оснивање Треће Комунистичке интернационале у Москви. На Конгресу Уједињења расправљало се о питању да ли ће социјалистичке странке наставити да делују раздвојено као и до тада или ће се створити јединствена странка. Одлучили су се за јединствену странку која је понела назив: Социјалистичка радничка партија Југославије (комуниста). Она се изјаснила против Друге интернационале. Задатак нове странке био је да организује у класне борбене организације радничку класу и да је води у борби за коначно уништење капитализма и буржоаског поретка у Краљевини.